V navrhovanom novom zákone o civilnej ochrane sa zavádza skutková podstata trestného činu šírenia nepotvrdených a falošných správ v núdzových situáciách. Toto opatrenie sa má uplatňovať len v prípade úplnej aktivácie opatrení v oblasti civilnej ochrany v rámci orgánov, keď nastanú okolnosti, ako je napríklad núdzová situácia v prípade tajfúnu. Revízie návrhu zákona sú vítané, ale organizácie občianskej spoločnosti a médiá vyjadrili znepokojenie v súvislosti s tým, že toto opatrenie môže mať vplyv na slobodu prejavu a slobodu tlače.

Návrh prodemokratického poslanca na zmenu zákona o voľbe najvyššieho výkonného predstaviteľa tak, aby nebol na najvyššiu vládnu pozíciu len jeden konečný kandidát, bol zamietnutý z dôvodu, že zmeny macajskej politickej štruktúry môže navrhovať len vláda.

Polícia oznámila, že do konca prvého štvrťroka 2020 v Macau nainštaluje a odskúša prvých 50 verejných monitorovacích kamier s funkciou rozpoznávania tváre. Okrem toho nainštaluje a odskúša ďalších približne 50 dopravných kamier s funkciou rozpoznávania evidenčných čísel vozidiel. Miestne orgány plánujú nainštalovať 2 400 monitorovacích kamier v šiestich fázach do roku 2023. Polícia vo vyhlásení zo 7. novembra 2019 uviedla, že technológiu na rozpoznávanie tváre bude využívať len pri vyšetrovaní trestnej činnosti.

Macajské orgány aj naďalej uvádzali bezpečnostné obavy ako dôvody na odopretie vstupu novinárov, občianskych aktivistov a verejných činiteľov do Macaa (a to aj z Hongkongu). Hoci macajské imigračné orgány majú právo na odopretie vstupu na svoje územie, tieto prípady nie sú transparentné.

Práva, slobody a rovnaké príležitosti

Ľudské práva a základné slobody, ako aj princípy právneho štátu boli vo všeobecnosti dodržiavané v rozsahu zaručenom v základnom zákone Macaa a v súlade so zásadou „jedna krajina, dva systémy“.

Doteraz neboli vykonané žiadne kroky smerujúce k zriadeniu nezávislého orgánu pre ľudské práva v súlade s odporúčaním, ktoré vydal Výbor OSN proti mučeniu v decembri 2015.

Sloboda tlače bola vo všeobecnosti dodržiavaná, hoci čoraz častejšie dochádzalo k autocenzúre. Združenie novinárov Macaa (AJM) počas roka vydalo vyhlásenia poukazujúce na otázky súvisiace so slobodou tlače, napríklad so zreteľom na nátlak pred návštevou Si Ťin-pchinga.

Sloboda zhromažďovania bola v Macau vo všeobecnosti dodržiavaná. Polícia však odmietla povoliť verejné zhromaždenia na prejavenie solidarity s protestujúcimi v Hongkongu. Najvyšší odvolací súd 30. septembra 2019 zamietol odvolanie proti zákazu protestovať proti policajnej brutalite v Hongkongu a rozhodol, že takýto protest by bol nezákonný, pričom jedným z uvedených dôvodov bolo aj to, že takýto protest by „zasahoval do vnútorných záležitostí Hongkongu“. Na tridsiate výročie protestov na námestí Tchien-an-men sa konala pokojná sviečková manifestácia.

Zákonodarné zhromaždenie 8. júla schválilo vládny návrh zákona o zákonom stanovenej minimálnej mzde pre všetkých zamestnancov okrem pomocných síl v domácnosti a zamestnancov so zdravotným postihnutím. Macao nepresadzuje účinne slobodu združovania a kolektívneho vyjednávania, ktorá je zakotvená v dohovoroch Medzinárodnej organizácie práce. EÚ nabáda Macao, aby túto slobodu uplatňovalo.

Vyvinulo sa značné úsilie v oblasti boja proti obchodovaniu s ľuďmi prostredníctvom opatrení, ktoré zahŕňali aj odbornú prípravu vládnych úradníkov v tejto oblasti a vyšetrovanie prípadov podozrení na nútenú prácu. EÚ je pripravená posilniť spoluprácu a riešiť tento globálny problém.

Pretrvávajú obavy, pokiaľ ide o diskrimináciu na základe sexuálnej orientácie a rodovej identity, najmä v oblasti zamestnanosti, vzdelávania a zdravotnej starostlivosti. Vzťahy medzi osobami rovnakého pohlavia ešte stále nie sú zahrnuté do legislatívneho aktu, v ktorom sa domáce násilie označuje za trestný čin. V júni 2014 Výbor OSN pre hospodárske, sociálne a kultúrne práva naliehal na Macao, aby prijalo komplexné antidiskriminačné právne predpisy.

Macao sa naďalej intenzívne venovalo boju proti korupcii prostredníctvom opatrení, ktoré zahŕňali aj prácu Komisie proti korupcii (CCAC). V decembri 2019 bol vymenovaný nový komisár proti korupcii. Vo výročnej správe CCAC zverejnenej v marci sa poukazuje na hlavné problémy a na pokračujúce úsilie v boji proti korupcii verejných činiteľov.

Hospodársky vývoj

Aj v roku 2019 patrilo Macao s najväčším odvetvím hazardných hier na svete medzi najbohatšie ekonomiky na svete z hľadiska HDP na obyvateľa.

Hospodárstvo Macaa počas roka zaznamenalo pokles o 4,7 %, ktorý v podstate súvisel s poklesom vývozu služieb a s poklesom investícií. Medziročne investície klesli o 20,1 %, čo bolo spôsobené hlavne nižšími investíciami v oblasti výstavby. Vývoz v oblasti hazardných hier medziročne klesol o 4 %, zatiaľ čo služby v oblasti cestovného ruchu medziročne klesli o 5,7 %. Pokles vývozu služieb bol prevažne spôsobený tým, že výdavky návštevníkov Macaa medziročne klesli o 8 %. Hoci počet turistov, ktorí navštívili Macao, počas roka vzrástol o 10 % (spolu na 39,4 milióna návštevníkov, pričom 70 % z nich bolo z kontinentálnej Číny), výdavky na osobu sa znížili o 16,5 %, a tým sa vyvážil nárast počtu turistov.

Napriek poklesu je v Macau stále plná zamestnanosť. Počas posledných ôsmich rokov je miera nezamestnanosti neustále pod 2 % (aj v období hospodárskeho poklesu v rokoch 2014 – 2016) a rok 2019 nebol výnimkou. V tejto súvislosti je OAO vo veľkej miere závislá od zahraničných pracovníkov, ktorí tvoria približne 40 % celkovej pracovnej sily. Inflácia bola v roku 2019 pod kontrolou, na úrovni 2,75 %.

Fiškálna pozícia Macaa v roku 2019 zostala silná. OAO má značné rezervy (580 miliárd MOP/67 miliárd EUR) a jeho fiškálna bilancia je sústavne prebytková.